《新安吕公尚书夫人坟》
宋代·徐积

彼美新安，有水有山。有坟岿然，百五十年。爰有曾孙，赤韨朱轩。

来守兹土，以慰斯坟。扫除必躬，奉祠必亲。水毛陆产，膋牲上尊。

百物皆具，千兵骏奔。观者如堵，从者如云。心追无穷，诚通无垠。

溟漠之魄，恍惚之魂。如辟其涂，如启其门。如兴于寝，如作于室。

如出黄泉，如见白日。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。